**ДО**

**Г-ЖА МЕНДА СТОЯНОВА**

**ПРЕДСЕДАТЕЛ НА**

**КОМИСИЯТА ПО БЮДЖЕТ И ФИНАНСИ**

**44-ТО НАРОДНО СЪБРАНИЕ НА РЕПУБЛИКА БЪЛГАРИЯ**

 **Относно:** Законопроект за изменение и допълнение на Закона за хазарта, № 054-01-50, внесен в Народното събрание на 04.06.2020 г. от н.п. Валери Симеонов и група народни представители и Законопроект за изменение и допълнение на Закона за хазарта, № 054-01-51, внесен в Народното събрание на 05.06.2020 г. от н.п. Даниела Дариткова и група народни представители

**УВАЖАЕМА ГОСПОЖО СТОЯНОВА,**

В отговор на Ваше писмо с изх. № КБФ-053-02-27/08.06.2020 г. относно Законопроект за изменение и допълнение на Закона за хазарта, № 054-01-50, внесен в Народното събрание на 04.06.2020 г. от н.п. Валери Симеонов и група народни представители и Законопроект за изменение и допълнение на Закона за хазарта, № 054-01-51, внесен в Народното събрание на 05.06.2020 г. от н.п. Даниела Дариткова и група народни представители, Министерството на финансите изразява следното становище:

**I. По Законопроект за изменение и допълнение на Закона за хазарта, № 054-01-50, внесен в Народното събрание на 04.06.2020 г. от н.п. Валери Симеонов и група народни представители**

**1. По предложението за промяна в чл. 30 от Закона за хазарта**

С § 2 на законопроекта се предлагат изменения и допълнения в уредбата на държавните такси по чл. 30 от Закона за хазарта (ЗХ). Министерството на финансите не подкрепя това предложение със следните мотиви:

Редът и начинът за определяне, деклариране и внасяне на държавните такси, дължими от организаторите на хазартни игри за издаване и поддържане на лиценз за организиране на хазартни игри, включително и за онлайн залаганията, са регламентирани в чл. 30 от ЗХ.

Държавните такси за подддържане на лиценз за организиране на хазартни игри по традиционен начин са определени в чл. 30, ал. 3 от ЗХ. Следва да се отбележи, че разпоредбата на ал. 3 съдържа две ясно определени и разграничими хипотези.

Съгласно чл. 30, ал. 3 от ЗХ „за поддържане на лиценз за организиране на хазартни игри – традиционна лотария, томбола, моментна лотария, тото, лото, бинго, кено и техните разновидности, игри със залагания върху резултати от спортни състезания и надбягвания с коне и кучета, игри със залагания върху случайни събития и със залагания, свързани с познаване на факти, с изключение на онлайн залаганията, се събира държавна такса в размер на 15 на сто върху стойността на направените залози за всяка игра, а за хазартните игри, за които се събират такси и комисионни за участие – в размер на 20 на сто върху стойността на получените такси и комисионни.“

При първата хипотеза за традиционна лотария, томбола, моментна лотария, тото, лото, бинго, кено и техните разновидности, игри със залагания върху резултати от спортни състезания и надбягвания с коне и кучета, игри със залагания върху случайни събития и със залагания, свързани с познаване на факти, с изключение на онлайн залаганията, основата за определяне на държавната такса е стойността на направените залози за всяка игра. Държавната такса се определя в размер на 15 на сто върху стойността на направените залози.

Видно от законовата разпоредба при първата хипотеза изчерпателно са изброени хазартните игри, за които държавната такса се определя върху стойността на направените залози.

Съгласно § 1, т. 1 от допълнителните разпоредби на ЗХ „залог“ е всяко плащане на пари, пряко или под друга форма за участие в хазартна игра с цел получаване на печалба.

Законът за хазарта регламентира различни форми на плащане на залозите за отделните видове хазартни игри, като залозите могат да бъдат както под формата на пари, така и под формата на билети, фишове, талони или други удостоверителни знаци за участие в хазартните игри.

При втората хипотеза за хазартните игри, за които се събират такси и комисиони за участие, основата за определяне на държавната такса е стойността на получените такси и комисиони. Държавната такса се определя в размер на 20 на сто върху стойността на получените такси и комисиони. Това са различни покер турнири, в които участниците играят един срещу друг.

При първата хипотеза залозите за участие в хазартната игра се получават от организатора на хазартната игра, съответно паричните и предметни награди се изплащат или предоставят от него на печелившите участници. Правилата за организиране на хазартна игра, залозите за участие в нея, печалбите включително планът, схемата или начинът за разпределяне на печалбите се утвърждават от Комисията по хазарта и се обявяват предварително от организатора на хазартната игра по подходящ начин.

При втората хипотеза организатор на хазартни игри получава само такси и комисиони от участниците, които използват негови игрални казина, маси и автомати за провеждане на съответната хазартна игра (турнири, чл. 64, ал. 4 и чл. 73 от ЗХ). Организаторът не получава залози от участниците и не изплаща печалби на участниците, тъй като участниците играят един срещу друг.

Съгласно разпоредбата на чл. 64, ал. 4 от Закона за хазарта се допуска организиране на турнири на игри с игралните автомати в игралната зала, където са разположени игралните автомати, вписани в актуалното удостоверение за издаден лиценз на организатора. Правилата на турнирите, цената за допускане до участие, печалбите и начините на определянето им се посочват от организатора в игралните условия и правила и се утвърждават от Комисията.

Съгласно разпоредбата на чл. 73 от ЗХ се допуска организиране на турнири на игри, организирани в игрално казино. Такива турнири могат да се провеждат само в игрални казина и само на игрални маси и игрални автомати, вписани в актуалните удостоверения за издаден лиценз на организатора. Правилата на турнирите, цената за допускане до участие, печалбите и начините на определянето им се посочват от организатора в игралните условия и правила и се утвърждават от Комисията.

Следва да се отбележи, че основата за определяне на държавната такса е различна и е в зависимост от това какво получава съответният организатор – залози или такси и комисиони.

Аналогична е разпоредбата на чл. 30, ал. 4 от ЗХ, регламентираща държавната такса за хазартните игри организирани онлайн.

Съгласно новата редакция на чл. 30 от законопроекта, действащият текст на ал. 3 се разделя на ал. 3 и ал. 4, като в новия текст на ал. 3 се определят условията и хазартните игри, при които се дължи държавна такса в размер на 15 на сто върху стойността на направените залози за всяка игра, а в новата ал. 4 се определят условията за дължимост на държавна такса в размер на 20 на сто върху стойността на получените такси и комисиони.

Чрез това разделяне се създава възможност за противоречиви тълкувания на правилата, което би довело до правна несигурност по отношение на тяхното прилагане, тъй като новата ал. 4 определя, че такса от 20 на сто върху стойността на получените такси и комисиони се дължи за поддържане на лиценз за организиране на хазартни игри, при които участниците играят един срещу друг, а организаторът на хазартни игри само организира провеждането им.

Законът за хазарта не предвижда издаване на отделен лиценз за организиране на хазартни игри, при които участниците играят един срещу друг, а този тип игри се организират в рамките на действието на лицензите за игри с игрални автомати и игри в игрално казино.

С новата ал. 4 ще се даде възможност за недобросъвестно тълкуване в посока, че доколкото няма отделен лиценз за организиране на хазартни игри, при които участниците играят един срещу друг, то ал. 4 не се прилага за този тип игри, организирани в рамките на лицензите за игрални автомати и игрални казина по чл. 64, ал. 4 и чл. 73 и би могло да доведе до претенции, че за тях не следва да се дължи такса. Настоящата редакция на ал. 3 не създава възможност за подобни тълкувания.

**2. По предложението за организиране на хазартни игри в игрално казино, игрални зали и/или игри с игрални автомати**

С § 1 на законопроекта се предлага създаване на ал. 4 в чл. 4 от Закона за хазарта, съгласно която хазартни игри в игрално казино и/или игри с игрални автомати се организират само в хотели с категория пет звезди, в курортни комплекси и населени места съгласно приложението към закона, както и в територии и населени места, отстоящи на не повече от 20 км от шосейните, железопътните, морските и речните гранични контролно-пропускателни пунктове.

С § 7, ал. 1 на заключителната разпоредба на законопроекта се определя, че действащите към влизането в сила на този закон лицензи за организиране на хазартни игри в игрално казино или игри с игрални автомати запазват действието си до 31.12.2025 г.

Следва да се отбележи, че в тази си редакция разпоредбата на § 7, ал. 1 създава неясноти и противоречия по отношение на действието на лицензите за организиране на посочените видове хазартни игри, а именно:

1. Правилото на § 7, ал. 1 включва в приложното си поле всички действащи към момента на влизане в сила на закона лицензи за организиране на хазартни игри в игрално казино или игри с игрални автомати, без да прави разлика между лицензите, които отговарят на условията на предлаганата със законопроекта нова ал. 4 на чл. 4 и лицензите, които не отговарят на изискванията на тази разпоредба. Като следствие от това би следвало на 31.12.2025 г. всички лицензи за организиране на хазартни игри в игрално казино или игри с игрални автомати да прекратят действието си, включително и тези, отговарящи на изискванията на чл. 4, ал. 4.

2. Преди изтичането на края на периода 31.12.2025 г. посочен в § 7, ал. 1 от законопроекта, изтича действието на 456 броя лицензи за организиране на хазартни игри в игрално казино или игри с игрални автомати, по години както следва:

* до края на 2020 г. изтича действието на 48 лиценза;
* до края на 2021 г. изтича действието на 74 лиценза;
* до края на 2022 г. изтича действието на 70 лиценза;
* до края на 2023 г. изтича действието на 80 лиценза;
* до края на 2024 г. изтича действието на 148 лиценза;
* до края на 2025 г. изтича действието на 36 лиценза.

Редакцията на разпоредбата на § 7, ал.1 изрично определя, че действието на всички действащи към влизане в сила на закона лицензи е до 31.12.2025 г. По този начин се създава възможност за тълкуване, че разпоредбата продължава автоматично действието и на посочените 456 броя лицензи, чийто срок изтича преди 31.12.2025 г.

Считаме, че идеята на вносителя не е била предлаганата норма да има подобно действие, като едновременно с това следва да се отбележи в допълнение, че Законът за хазарта урежда продължаване срока на лиценз за организиране на хазартни игри в разпоредбата на чл. 36, като такова продължаване е допустимо само ако са налични условията, изрично посочени в ал. 1, т. 1 - 3 на този член.

Автоматичното продължаване на срока на посочените 456 броя лицензи на практика ще дерогира приложението на условията за продължаване на лиценз по чл. 36 и така ще се създаде възможност да бъде продължен срокът на лицензи, неотговарящи на законовите правила и изисквания.

3. Общият брой на лицензите, чийто срок на действие изтича след 31.12.2025 г. е 179 и броя по години е както следва:

* до края на 2026 г. изтича действието на 34 лиценза;
* до края на 2027 г. изтича действието на 42 лиценза;
* до края на 2028 г. изтича действието на 40 лиценза;
* до края на 2029 г. изтича действието на 60 лиценза;
* до края на 2030 г. изтича действието на 3 лиценза.

Съгласно изискванията на чл. 5 от Закона за хазарта за упражняването на правата по лицензи за организиране на хазартни игри следва да се докажат направени инвестиции в определен размер. За горепосочените 179 лиценза са направени инвестиции по чл. 5 общо в размер на 72,4 млн. лв.

Организаторите на хазартни игри по тези лицензи ще имат основание да претендират по съдебен ред обезщетения най-малко в размерите на пропорционална част от направените инвестиции спрямо пропорционалната част от срока на издадения им лиценз за периода след 31.12.2025 г. Вероятността съдебните решения да подкрепят тези претенции е значителна, включително и поради обстоятелството, че лицата са били задължени по закон да направят посочените инвестиции, а не са ги извършили по собствена преценка.

Възможното удовлетворяване на претенциите ще доведе до значителни разходи.

Във връзка с гореизложеното, предлагаме следната редакция на § 7, ал. 1 от законопроекта:

 „§ 7 (1) Действащите към влизането в сила на този закон лицензи за организиране на хазартни игри в игрално казино или на игри с игрални автомати запазват действието си до изтичането на срока им.“

**II. По Законопроект за изменение и допълнение на Закона за хазарта, № 054-01-51, внесен в Народното събрание на 05.06.2020 г. от н.п. Даниела Дариткова и група народни представители**

Министерство на финансите принципно подкрепя законопроекта и изразява следното становище:

**По предложението за промяна на чл. 14 от Закона за хазарта**

В § 9 на законопроекта се предвижда изменение в разпоредбата на чл. 14, ал. 2 от ЗХ с което се въвежда възможност за организиране на лотарийни игри от ДП „Български спортен тотализатор“ и чрез устройства на самообслужване.

Използването на устройства на самообслужване представлява вид наземен хазарт, който до момента не е бил уреден с нормите на действащото законодателство. Въвеждането на такива устройства изисква и въвеждането на определение за устройство на самообслужване, както и регламентация по отношение облагането с данъци и държавни такси на приходите при този вид организиране на хазартна дейност.

В тази връзка предлагаме следното определение за устройство на самообслужване:

В Допълнителната разпоредба на Закона за хазартна се създава т. 26:

„26. „Устройство на самообслужване за организиране на лотарийни игри“ е устройство, обособено и обозначено като пункт за лотарийни игри, позволяващо на участник:

1. да направи залог за участие в числова лотарийна игра, организирана от лицензиран организатор на хазартни игри след сканиране на документ за самоличност и заплащане на залога на принципа на самообслужване, или

2. да закупи удостоверителен знак за участие в моментна лотарийна игра, организирана от лицензиран организатор на хазартни игри след сканиране на документ за самоличност и заплащане на удостоверителния знак на принципа на самообслужване.

Устройството на самообслужване служи само за приемане на залози или плащания за участие в лотарийни игри и в него няма и то не е електронно свързано с генератор на случайни числа, който да определя печалбата от залог или от закупен удостоверителен знак.“

Видно от горепосоченото определение, използването на устройства на самообслужване по своята същност представлява наземен хазарт и считаме, че по отношение приходите от продажби чрез устройства на самообслужване следва да са приложими таксите по чл. 30, ал. 3 от ЗХ.

В тази норма са определени две държавни такси:

* такса от 15 на сто върху направените залози - за поддържане на лиценз за организиране на хазартни игри - традиционна лотария, томбола, моментна лотария, тото, лото, бинго, кено и техните разновидности, игри със залагания върху резултати от спортни състезания и надбягвания с коне и кучета, игри със залагания върху случайни събития и със залагания, свързани с познаване на факти, с изключение на онлайн залаганията;
* такса от 20 на сто върху стойността на получените такси и комисиони - за хазартни игри, за които се събират такси и комисиони за участие.

Доколкото при организиране на лотарийни игри, чрез използване на устройства на самообслужване ще се приемат залози или ще се продават удостоверителни знаци за участие в хазартни игри, а не се събират такси и комисионни за участие, считаме че приложима за хазартните игри, при които се използват устройства на самообслужване, е държавната такса от 15 на сто върху направените залози.

С цел правна сигурност и единно прилагане на ЗХ предлагаме в § 16 от законопроекта да се създаде нова ал. 4 на чл. 30, със следния текст:

„(4) За хазартни игри по чл. 14, ал. 2, организирани чрез устройства на самообслужване, се събира държавна такса в размер на 15 на сто върху стойността на направените залози или закупените удостоверения за участие в хазартни игри за всяка игра.“

Едновременно с това по отношение използването на устройства на самообслужване при организирането на лотарийни игри, считаме за необходимо ограниченията за лица, които могат да бъдат участници в хазартни игри, въведени в чл. 45, ал. 2 на ЗХ, и по- конкретно лицата, ненавършили 18 години по чл. 45, ал. 2, т. 1, да се прилагат и спрямо участието в хазартни игри, организирани чрез устройства на самообслужване.

В тази връзка предлагаме следното изменение на § 26 от законопроекта:

§ 26. В чл. 45 се правят следните изменения и допълнения:

1. В ал. 2 се създава т. 7:

„7. вписани в регистъра по чл. 10д.”

2. Създава се нова ал. 3:

 „(3) Организаторът на хазартни игри чрез устройства на самообслужване е длъжен да не допуска до участие в такива игри лица, ненавършили 18 години. На всяко устройство на самообслужване се поставя табела, на която е посочена забраната по тази алинея.“

3. Досегашната ал. 3 става ал. 4.

**МИНИСТЪР:**

 **ВЛАДИСЛАВ ГОРАНОВ**

